Is-Sitt Pitazz – Paragrafi 1590-1600 Ġ.M.Ġ. Faħħar, O ruħ tiegħi Il-ħniena ta' Alla li ħadd ma jista' jifhimha. Jalla kollox ikun għall-glorja Tiegħu. Krakovja, 10 ta' Frar 1938. Is-sitt pitazz. Swor Fawstina tas-Sagrament Imqaddes tas-sorijiet tal-Madonna tal-Ħniena. Qalbi tinġibed hemm fejn jinsab moħbi Alla tiegħi, Fejn hu jgħammar magħna lejl u nhar, Huwa jaħkem d-dinja kollha, jikkomunika mal-erwieħ. Qalbi tinġibed hemm fejn qed jistaħba Alla tiegħi, Fejn Imħabbtu tinsab issagrifikata. Imma qalbi tħoss li hawnhekk hawn l-ilma ħaj; Huwa Alla tiegħi ħaj, għalkemm velu qed jaħbih. 10 ta' Frar 1938. Waqt il-meditazzjoni, il-Mulej tani għarfien tal-ferħ li jkun hemm fil-ġenna u l-ferħ tal-qaddisin meta aħna naslu hemm; huma jħobbu lil Alla bħala l-uniku oġġett ta' mħabbithom, imma għandhom ukoll imħabba tenera u ġenwina għalina. Dan il-ferħ joħroġ minn wiċċ Alla għal fuq kulħadd, għax aħna narawh wiċċ imb'wiċċ. Wiċċu tant hu ħelu li r-ruħ terġa' taqa' mill-ġdid f'esatasi. Il-Mulej stess iqanqalni sabiex nikteb talb u innijiet fuq il-ħniena Tiegħu, u dawn l-innijiet ta' tifħir ifiġġu bla ma rrid minn fuq xofftejja. Innotajt li l-kliem ta' tifħir għall-ħniena ta' Alla jidħol ġo moħħi meta jkun diġa' fformulat, u għalhekk iddeċidejt li niktibhom sakemm huwa possibli għalija. Nista' nħoss lil Alla jħeġġiġni sabiex nagħmel dan. Waħda mis-sorijiet ġiet fiċ-ċella tiegħi għal ftit. Wara taħdita qasira fuq is-suġġett tal-ubbidjenza, hija qaltli, "Issa nista' nifhem kif kienu jġibu ruħhom il-qaddisin. Grazzi, Sor; dawl kbir daħal ġewwa ruħi; u ħareġ ħafna ġid spiritwali." O Ġesu' tiegħi, dan huwa xogħlok. Kont Int li tkellimt b'dan il-mod ma' dik ir-ruħ, għax din is-soru daħlet għandi x'ħin jiena kont ninsab mitlufa f'Alla, u kien preċiż f'dak il-mument meta ħareġ minn ġo fija dan il-ħsieb profond. O Ġesu' tiegħi, jiena naf li, biex wieħed ikun utli għall-erwieħ, irid jagħmel mill-aħjar biex ikollu għaqda mill-iżjed qrib miegħek, li Int Imħabba Eterna. Kelma waħda mingħand ruħ magħquda ma' Alla tagħmel iktar ġid fl-erwieħ minn diskussjonijiet elokwenti u priedki ġejjin minn ruħ imperfetta. + Rajt kemm kien sorpriż Patri A. (Andrasz) bl-azzjonijiet tiegħi, imma dan kollu seħħ għall-glorja ta' Alla. O, kemm hi kbira l-grazzja Tiegħek. O Mulej, grazzja li terfa' lir-ruħ iktar 'il fuq fil-għoli. Jiena nħossni grata ħafna lejn il-Mulej li tani saċerdot imdawwal, Inti stajt tibqa' tħallini fl-inċertezzi u d-dubji, imma it-tjubija Tiegħek irranġat dan kollu. O Ġesu' tiegħi, hija ħaġa mpossibli għalija li jiena ngħodd il-favuri Tiegħek . . . Binti, it-taqbida tiegħek għad tibqa' sejra sal-mewt. Tiġi fi tmiemha mal-aħħar nifs tiegħek. Inti għad tirbaħ permezz tal-manswetudni. 13 ta' Frar 1938. Stajt nara kemm il-Mulej Ġesu' imur kontra qalbu għand ċerti erwieħ fit-Tqarbin Imqaddes. U qalli dan il-kliem: Jiena nidħol f'ċerti qlub qisni dieħel għat-tieni Passjoni. Kif kont qiegħda nipprova nagħmel is-Siegħa tiegħi tal-Adorazzjoni, rajt lil Ġesu' qed ibati u Hu qalli dan il-kliem: Binti, tagħtix daqstant kas tal-mezz tal-grazzja daqskemm tagħti lill-grazzja stess li Jiena nagħtik, għax lilek mhux dejjem jogħġbok il-mezz, u mbagħad saħansitra l-grazzji wkoll jonqsu. Jiena rrid inħarsek minn din il-ħaġa, u rridek li qatt ma tagħti kas tal-mezz li Jiena nuża biex nagħtik il-grazzja Tiegħi. Agħmel li l-attenzjoni kollha ta' ruħek tkun ikkonċentrata fuq it-tweġiba tiegħek għall-grazzja Tiegħi biex din tkun fidila kemm jista' jkun. + O Ġesu' tiegħi, jekk Inti stess ma tkunx il-faraġ għax-xenqa ta' ruħi, mela ħadd ma jista' jsabbarha jew ifarraġha. Kull darba li Inti tersaq lejja din il-ħaġa tqajjem estasi ġodda ta' mħabba ġewwa ruħi, kif ukoll agunija ġdida; għax, minkejja d-drabi kollha li Inti tersaq lejn ruħi, ukoll bl-iktar mod eċċezzjonali, jibqa' l-fatt li jiena għadni qiegħda nħobbok mill-bogħod, u qalbi qiegħda tmut f'estasi ta' mħabba; għax din għadha mhix l-għaqda sħiħa u eterna, għalkemm Inti tikkomunika miegħi tant spiss mingħajr velu (bħallikieku wiċċ imb'wiċċ); madankollu, b'dan il-mod Inti tiftaħ ġewwa ruħi u qalbi abbiss ta' mħabba u xenqa għalik, Alla tiegħi; u dan l-abbiss bla qiegħ, din ix-xewqa totali għal Alla, ma tistax timtela bis-sħiħ hawn fl-art.
Djarju ta' Swor Fawstina – Is-6 Pitazz (par.1590-1600)